
# «Апуш» татар балалар театр студиясе өстәмә кастинг үткәрәчәк

Жюри «Чулпан» мәдәният үзәгендә бушлай актерлык осталыгына өйрәнәчәк 10 баланы сайлап алачак.

«Апуш» татар балалар театр студиясе өстәмә кастинг үткәрәчәк. Сайлап алу турында 9-15 яшьлек татар телен белгән һәм җырлый белгән укучылар катнаша ала. Алар арасыннан жюри «Чулпан» мәдәният үзәгендә урнашкан студиядә бушлай шөгыльләнә алачак 10 егетне сайлап алачак. Проектны Казан Мэриясе гамәлгә ашыра.

Кастингта укучылар җыр яки бию башкарырга, шигырь укырга тиеш булачак. Шулай ук жюри әгъзаларыннан өстәмә биремнәргә әзер булырга кирәк. Талантларны ТР атказанган артисты, Г.Камал исемендәге театр актеры Алмаз Сабирҗанов, җырчы Гөлнара Шәйхетдинова, хореограф Миләүшә Гыйльметдинова һәм студия җитәкчесе Алия Фәйзрахманова бәяләячәк.

Кастингта катнашу өчен гаризалар teatrstudio_kzn@mail.ru электрон почтасына кабул ителә, исем-фамилияне, әтисенең исемен, баланың яшен, элемтә өчен ата-аналарның телефонын күрсәтергә кирәк. Сораулар буенча +7(927)032-22-85 номеры буенча мөрәҗәгать итәргә мөмкин.

Кастинг 26 нчы мартта 10:00 сәгатьтән 13:00 сәгатькә кадәр узачак, дип хәбәр иттеләр Казан Башкарма комитетының тел культурасы өлкәсендә милли сәясәтне гамәлгә ашыру бүлегендә.

Исегезгә төшерәбез, «Апуш» студиясендә (шәһәрнең өч мәдәният үзәгендә – «Сәйдәш», «Чулпан» һәм Ленин исемендәге мәдәни-ял комплексында) 90 бала шөгыльләнә. Аларны 11 профессиональ актер вокал, сәхнә хәрәкәте, актерлык осталыгы һәм сәхнә теленә өйрәтә. Студиянең үзенчәлеге шунда ки, барлык дәресләр дә татар телендә уза.

13 нче мартта «Апуш» студиясе үзенең беренче туган көнен билгеләп үтте. Тәрбияләнүчеләр сәхнәдә бер ел эчендә тупланган күнекмәләрен күрсәттеләр. Музыкаль-театральләштерелгән тамашаны «Сәйдәш» мәдәният үзәгендә 600 гә якын кеше караган.


kzn.ru

Следите за самым важным и интересным в Telegram-каналеТатмедиа

## Нет комментариев
«Апуш» татар балалар театр студиясе өстәмә кастинг үткәрәчәк